**भारत सरकार**

**रक्षा मंत्रालय**

**रक्षा विभाग**

**राज्य सभा**

**अतारांकित प्रश्न संख्या 1313**

**14 मार्च, 2017 को उत्तर के लिए**

 **इंडोनेशिया के साथ व्हाइट शिपिंग समझौते**

**1313. श्रीमती रेणुका चौधरी:**

क्या रक्षा मंत्री यह बताने की कृपा करेंगे किः

1. कुल कितने तथा किन-किन देशों के साथ भारत ने व्हाइट शिपिंग समझौतों पर हस्ताक्षर किए हैं;
2. क्या सरकार ने समुद्री क्षेत्र में डेटा साझा करने में सुधार करने तथा समुद्री क्षेत्र के आसपास चल रहे जहाजों के बारे में पूर्व जानकारी प्रदान करने के लिए व्हाइट शिपिंग समझौते पर हस्ताक्षर करने के लिए इंडोनेशिया से सम्पर्क किया है; और
3. भारतीय तटीय समुद्र में 26/11 मुंबई हमला जैसी स्थिति, मानव तस्करी तथा समुद्री डकैती को रोकने के लिए सरकार द्वारा क्या नए कदम उठाए गए हैं ?

**उत्तर**

**रक्षा मंत्रालय में राज्य मंत्री (डॉ. सुभाष भामरे)**

(क) आज की स्थिति के अनुसार, 11 देशों के साथ व्हाइट शिपिंग सूचना के आदान-प्रदान हेतु द्विपक्षीय करारों/समझौता ज्ञापनों पर हस्ताक्षर किए गए हैं। इन देशों के नाम सिंगापुर, मारीशस, श्रीलंका, आस्ट्रेलिया, वियतनाम, यूएसए, मालदीव, सेशेल्स, ओमान, फ्रांस और यू.के हैं।

(ख) व्हाइट शिपिंग सूचना और प्रारूप तकनीकी करार के आदान-प्रदान हेतु एक प्रस्ताव इंडोनेशिया प्राधिकारियों के साथ साझा किया गया है। इस संबंध में अभी तक कोई औपचारिक प्रत्युत्तर प्राप्त नहीं हुआ है।

..2/-

- 2 -

(ग) 26/11 के बाद, सरकार ने तटीय सुरक्षा को सुदृढ़ करने के लिए कई पहलें की हैं। मंत्रिमंडल सचिव की अध्यक्षता के अंतर्गत राष्ट्रीय समुद्री और तटीय सुरक्षा सुदृढ़ीकरण समिति (एनसीएसएमसीएस) तटीय सुरक्षा पहलों, घटित किसी कमी के संबंध में प्रगति को मॉनीटर करती है और इन अंतरालों को दूर करने के उपायों पर निर्णय करती है। यह समिति वर्ष में दो बार बैठक करती है। हाल ही में, दिनांक 24 नवम्बर, 2016 को एनसीएसएमसीएस की 14वीं बैठक आयोजित की गई। भारतीय नौसेना, भारतीय तटरक्षक और समुद्री पुलिस द्वारा हमारे सभी तटों पर एक तटीय सुरक्षा घेरा प्रदान किया जाता है। अन्य उपायों में निगरानी तंत्र का सुधार करना, संबंधित गश्त और भारतीय नौसेना, भारतीय तटरक्षक, तटीय पुलिस, कस्टम और अन्य के साथ नियमित आधार पर संचालित संयुक्त संक्रियात्मक अभ्यास शामिल हैं। इसके अतिरिक्त, सरकार द्वारा विभिन्न स्तरों पर सतत समीक्षा और मॉनीटरिंग तंत्र स्थापित किए गए हैं।

\*\*\*